คลังตั้งกองทุนแสนล้านเร่งลงทุน
คลัง ขอครม.ตั้งไทยแลนด์ฟิวเจอร์ฟันด์วงเงิน 1 แสนล้านบาท ลงทุนในโครงสร้างพื้นฐานกระตุ้นเศรษฐกิจ
19 พ.ย. 2558

คลัง ขอครม.ตั้งไทยแลนด์ฟิวเจอร์ฟันด์วงเงิน 1 แสนล้านบาท ลงทุนในโครงสร้างพื้นฐานกระตุ้นเศรษฐกิจ
นายอภิศักดิ์ ตันติวรวงศ์ รมว.คลัง เปิดเผยว่า อีก 2 สัปดาห์ คลังจะเสนอคณะรัฐมนตรี (ครม.) จัดตั้งกองทุนไทยแลนด์ฟิวเจอร์ฟันด์ วงเงิน 1 แสนล้านบาท เปิดขายให้กับนักลงทุนทั่วเพื่อนำไปลงทุนในโครงสร้างพื้นฐานของไทยที่จะมีออกมาเป็นจำนวนมาก เพราะปีหน้ารัฐบาลประกาศว่าเป็นปีแห่งการลงทุน เพื่อกระตุ้นเศรษฐกิจให้ขยายตัวได้ในระดับสูง โดยระหว่างที่โครงสร้างพื้นฐานยังไม่สามารถลงทุนได้ ก็เปิดทางให้กองทุนนำเงินไปลงทุนเพื่อหาผลตอบแทนเพื่อนำมาจ่ายผู้ถือหน่วยได้
ทั้งนี้กองทุนจะขายหน่วยลงทุน เปิดกว้าง ทั้ง ประชาชนทั่วไป นักลงทุนสถาบัน เช่น กองทุนประกันสังคม กองทุนบำเหน็จบำนาญข้าราชการ (กบข.) รวมถึงนักลงทุนต่างประเทศ โดยกองทุนจะประกันผลตอบแทนขั้นต่ำ เพื่อให้นักลงทุนเกิดความมั่นใจหากกองทุนมีรายได้ไม่พอก็จะนำเงินงบประมาณมาสมทบจ่ายผลตอบแทนขั้นต่ำที่ประกันไว้
นายอภิศักดิ์ กล่าวว่า จะต้องมีการออกกฎหมายเพื่อจัดตั้งไทยแลนด์ฟิวเจอร์ฟันด์ และนำกองทุนดังกล่าวเข้าซื้อขายในตลาดหลักทรัพย์ภายในสิ้นปีนี้ เพื่อให้เกิดสถาพคล่องของการซื้อขายหน่วยลงทุน